Amore, prite cambiadu

Amore, prite cambiadu
ti ses et fattu crudele?
A mie has dadu su fele,
sa morte a coro istimadu.

In primu tanta dulzura,
delizias de ogni genia
chi un’hora mi pariat
minutu de paga dura,
como totu in amargura
mudadu s’est dogni gosu,
ogni paghe, ogni reposu
est pro semper accabbadu.

Amore, prite traittu
has duos coros amantes?
Los fattesti delliriantes
innantis senza delittu,
como in amaru conflittu
los has postos disdicciados!
Ambos jà sunt attristados
ma un’est che sepultadu.

Innantis sa bella cara
o falsu amore faghias,
poi a s’accua daias
velenu et bibida amara,
sa beadia sa pius rara
cambiesti in agonia;
prite a tanta tribulia,
amore, nos has portadu?

Si fit pro nos traighire
prite nos incadenesti?
Prite a morte non benzesti
cun sa falche a nos bochire?
Como non dia patire
ne coro diat suspirare
cun continu lagrimare
in su rancore assoladu.

D’allegria ind’unu mare
viviamus dulchemente,
s’affettu costantemente
non benzesit a mancare,
cando creiamus passare
sa vida plus deliziosa
tando l’hat fatt’ispinosa
amore chi s’hat falzadu.

Cando cun Venus creia
felizzes dies passare,
creinde de navigare
ind’unu mare de allegria,
ind’unu mare ’e agonia
tando cambiesit amore,
barbaru, vile et traittore
chi ambos hat ingannadu!

Morta no est fisicamente
cudda chi so suspirende,
so continu lagrimende
ca morzesit moralmente,
a sos ojos de sa gente
est morta et sempr’avvilida;
et prite ai cussa vida
o amore has cundannadu?

Vivo cun pena et tristura
privu de dogni recreu,
intro de su coro meu
piango sa sorte dura,
so in contina amargura
ca non vivit sa chi adoro,
viver senza amare coro
ahi it’infelizze istadu!

Haeres nessi infieridu
solamente contra a mie,
et non gastigare a chie
fidele t’hat ubbididu!
Mezus cun sa morte unidu
t’esseres, crudele amore,
primu d’haer in s’honore
mortu ’e coro prezziadu.

De nois duos, et chie
viviat tantu felizze?
Ma che nois infelizze
cun annuzu nott’et die
chi ch’est et chi gasie
patit penas unu mare?
Zertu niunu agatare
si det tantu isfortunadu!

Chi sind’agatet non creo,
ne bramo chi sind’agatet,
chi ne tristu fine fattet
cale hat tentu coro et eo,
che in prima allegru non reo
ca non vivit vida mia,
solu de malinconia
so semper accumpagnadu.

Dia adorare, meschinu!
s’amore chi mi fat gherra,
ma una mortale serra
m’impidit cussu destinu,
et rosa mia continu
jà det istare annuzada.
Pro cussa mal’assortada
hapo cust’orta cantadu.

Amore, prite cambiadu
ti ses et fattu crudele?